**Fantasia Works Oy** on suomalainen erikoisrakentamiseen keskittynyt yritys, joka suunnittelee ja toteuttaa esimerkiksi leikkivälineitä, lavasteita, teemapuistoja ja elämystiloja.   Yhtiön asiakkaat ovat esimerkiksi tiedekeskukset, museot, ostoskeskukset sekä teemapuistot.

Historia
--------

Fantasia Worksin juuret ylettyvät vuoteen 1991, jolloin Tampereelle perustettiin Valolaterna Oy, joka oli keskittynyt valaistussuunnitteluun. Yhtiö avasi vuonna 1997 lavastamon Kuopioon osana matkailuympäristöön liittyvää tuotteistamisprojektia.

Vetovoima Kirjurinluodossa Jere Ruotsalainen opiskeli 1990-luvulla ympäristötaiteilijaksi. Opinnoissa yhdistyivät kuvanveisto, valaisu ja suuren mittakaavan lavasteet kaupunkitiloissa. Opiskeluaikanaan hän toteutti esimerkiksi ratapölkyistä valmistetun kymmenmetrisen pyramidin Tampereen torille ja yhtä korkean, kaljakoreista rakennetun riemukaaren Iisalmeen. Opiskeluaikoina Ruotsalainen toteutti Jaakko Himasen ja Jouni Sarpolan kanssa muun mussa Vetovoima-teoksen Porin Kirjurinluotoon. Ruotsalainen valmistui Tampereen ammattikorkeakoulun taiteen ja viestinnän osastolta vuonna 2000. Samana vuonna hän perusti Fantasiarakenne Oy:n.

Valolaterna ja Fantasiarakenne fuusioituivat vuonna 2001. Uusi yhtiö toimi Fantasiarakenne-nimellä. Yhtiö toteutti esimerkiksi messuosastoja, mutta koska messurakentamisessa oli kova kilpailu, yhtiö päätti keskittyä teemarakentamiseen.

Vuonna 2003 Himanen, Ruotsalainen ja Sarpola toteuttivat Huittisten kiertoliittymään Noste-teoksen. 15 metriä korkea taideteos koostuu rautaketjuista ja valosta.

Expo 2010 Finland Pavilion
Vuonna 2009 Fantasiarakenne, Muotohiomo-muotoiluyritys ja taidetta ja arkkitehtuuria töissään yhdistänyt Partanen & Lamusuo Partnership valittiin suunnittelemaan Suomen näyttelykonsepti Shanghain maailmannäyttelyyn, Kirnu-paviljonki.

Särkänniemen Angry Birds Land
Yhtiö suunnitteli ja toteutti keväällä 2012 avatun Angry Birds -puiston hahmot ja lavasteet Särkänniemeen. Elokuussa yhtiö teki sopimuksen myös Vuokattiin rakennettavan Angry Birds -puiston suunnittelusta. Yhtiö on toteuttanut Angry Birds -puistoja esimerkiksi Malesiaan.

Vuoteen 2014 mennessä yhtiö oli toteuttanut teematiloja esimerkiksi Muumimaailmaan, Linnanmäelle ja Tykkimäelle. Yhtiö muutti Kuopion Siikarantaan, aiemmin sillä oli ollut Kuopiossa neljä tuotantotilaa, kaksi varastoa ja toimisto. Yhtiöllä oli 15 vakituista työntekijää.

Fantasiarakenne vaihtoi nimensä kansainvälisemmäksi vuonna 2015, jolloin siitä tuli Fantasia Works.

Yhtiön toimitusjohtaja Jere Ruotsalainen siirtyi hallituksen puheenjohtajaksi ja luovaksi johtajaksi kesällä 2017. Syyskuussa yhtiön toimitusjohtajana aloitti Jari Partanen, joka oli aiemmin vastannut Fantasia Worksin markkinoinnista ja uusasiakashankinnasta. Yhtiön liikevaihto oli 2,4 miljoonaa euroa.

Syyskuussa 2018 Lappset Group Oy osti 51 prosenttia Fantasia Worksista, josta tuli Lappsetin 14. tytäryhtiö. Yhtiöllä oli 20 työntekijää Kuopiossa.

Helmikuussa 2024 Fantasia Works osti Lappset Groupiin kuuluvan Lappset Creative Worksin liiketoiminnan.

Organisaatio
------------

Fantasia Worksin emoyhtiö on Lappset Oy.

Tuotteet ja markkinat
---------------------

Fantasia Works suunnittelee ja toteuttaa muun muassa leikkivälineitä, toiminnallisia aktiviteettipuistopelejä ja lavasteita. Se on suunnitellut teemapuistoja tai niiden osia, toiminnallisia tiedekeskuksia ja museoita.

Yhtiön asiakkaita ovat muun muassa 

* Muumimaailma, Linnanmäki ja Tykkimäki
* Bakun tiedekeskus
* Heureka, jolle toteutettiin Big Bang Legends -oppimisympäristö
* Joulupukin Pajakylä, jonne tehtiin Joulupukin kammari
* hollantilainen MattelPlay-teemapuisto, jolle on suunniteltu Palomies Samin osasto.

Projekteja
----------

* Tammikuussa 2015 Tammiston kauppakeskittymään avattiin 7000 neliön SuperPark-sisäaktiviteettipuisto. 5000 nelön kokoinen SuperPark Corner avattiin toukokuussa Kuopiossa.
* Vuonna 2018 yhtiö suunnitteli Leppävirralle avatun Muumi-jääveistosnäyttelyn, jonka teemana oli Taikatalvi-kertomus. Näyttely tehtiin kylpylähotelli Vesileppiksen alla sijaitsevalle hiihtoareenalle.
* Vuonna 2022 Kotkan merikeskus Vellamossa avattiin Puun vuoro -näyttely, joka kertoi metsäteollisuuden historiasta. Yhtiö toteutti näyttelyyn muun muassa 5 metriä korkean ja 13 metriä pitkän paperikoneen. Kuopiolaiseen Kauppakeskus Minnaan rakennettiin Lumottu metsä.

Tunnustuksia
------------

Vuonna 2023 kansainvälisessä Park World Excellence Awards -gaala palkitsi Fantasia Worksin luoman perheille suunnatun elämyskohteen "Lasse-Maijan etsivätoimisto" kategoriansa parhaana.

Lähteet
-------

1. 1 2 3 4 5 6  Juuso Laitinen: Kansainvälisesti palkittu kuopiolaisyhtiö laajenee *Savon Sanomat*.  5.2.2024. Viitattu 13.3.2024.
2. 1 2  Yrittäjäryhmältä Suomen maailmannäyttelykonsepti *Etelä-Suomen Sanomat*.  11.3.2009. Viitattu 12.12.2022.
3. 1 2  Leppävirtalaisen hotellin hissi vie jäiseen muumimaailmaan, josta lapset eivät halua lähteä pois – "Lapsilla on paha mieli, kun eivät saa jäädä" *mtvuutiset.fi*.  29.12.2018. Viitattu 12.12.2022.
4. 1 2  Fantasiarakenne neuvottelee Vuokatin Angry Birds -puistosta *Yle Uutiset*.  14.8.2012. Viitattu 12.12.2022.
5. 1 2 3 4 5  Lappset Group osti kuopiolaisyrityksen *Yle Uutiset*.  4.9.2018. Viitattu 12.12.2022.
6. 1 2 3 4 5 6 7 8 9  Ida Suominen: Kuopion Neulamäessä valmistuu elämysrakenteita maailman joka kolkkaan – "Kävijän täytyy jäädä miettimään, miten joku on tehty" *Viikkosavo*.  8.6.2022. Viitattu 12.12.2022.
7. 1 2 3  Maamerkit | Yhdeksi kesäksi tarkoitetusta taideteoksesta tuli porilaisten kestosuosikki *Satakunnan Kansa*.  12.1.2022. Viitattu 12.12.2022.
8. 1 2 3 4 5 6  Fantasiarakenne keskittyy teemapuistoihin *Savon Sanomat*.  18.10.2014. Viitattu 12.12.2022.
9. ↑  Fantasiarakenne sai sopimuksen myös Vuokatin Angry Birds -puistoon *Yle Uutiset*.  29.8.2012. Viitattu 12.12.2022.
10. ↑  Fantasiarakenne kansainvälistyy nimellä Fantasia Works *Savon Sanomat*.  30.9.2015. Viitattu 12.12.2022.
11. ↑  Fantasia Works Oy vaihtaa toimitusjohtajaa *Savon Sanomat*.  18.9.2017. Viitattu 12.12.2022.
12. 1 2  Rahapotti Kuopioon – Lappset osti Fantasia Worksin enemmistön *Savon Sanomat*.  4.9.2018. Viitattu 12.12.2022.
13. ↑  Pauliina Leinonen: Muumi-jääluola avautuu Leppävirralle – vetonaulaksi toivottu näyttely sijaitsee 30 metrin syvyydessä *Ilta-Sanomat*.  21.12.2018. Viitattu 12.12.2022.
14. ↑  Leppävirralle avataan jääveistospuisto, joka perustuu Muumi-hahmoihin *Yle Uutiset*.  22.10.2018. Viitattu 12.12.2022.
15. ↑  Päivi Taskinen-Kekki: Lumottu metsä rakentui Kuopioon Kauppakeskus Minnaan – "Mukavaa, että keskustaan on saatu paikka lapsille ja lapsiperheille" *Viikkosavo*.  7.4.2022. Viitattu 12.12.2022.

Aiheesta muualla
----------------

* yrityksen verkkosivu
* Ruotsalainen kertoo työstään Yle Kuopion iltapäivässä